**Сыныптық – жалпылама бақылау өткізу жолдары**

Авторы: Умарова Гульнар Темиргалиевна

Жұмыс орны: Ақтөбе қаласы, Әбіш Кекілбайұлы атындағы №72 ІТ мектеп-лицейі

Қызметі : директордың бастауыш класс бойынша оқу ісінің орынбасары

 Мектепішілік бақылаудың бір нысаны – сыныптық – жалпылама бақылау /СЖБ/. Бұл бақылаудың басқа бақылаудан ерекшелігі – жеке бір сыныптың немесе параллель сыныптың оқу –тәрбие үдерісін дамыту мақсатында жүргізіледі. Сыныптық – жалпылама бақылау кезінде бір не параллель кластың қызметін одан әрі жетілдіру үшін бақылау, зерделеу, ақпаратты жинау және өңдеу, тексеру мониторингін жүргізу әрекеттері жүзеге асады.

 Сыныптық - жалпылама бақылаудың негізгі принциптері:

* бақылаудың мектеп қызметінің сол кезеңінде тұрған мақсаттар мен міндеттерге бағынуы, өзектілігі;
* бақылаудың уақыты, мақсаты мен міндеттері , уақыты, шешімі мен ұсыныстар туралы ұжымға уақытында хабарлау, ашықтықтың болуы;
* бақылауға қатысушылардың құқығы мен міндетерін құрметтеу;

Сыныптық – жалпылама бақылауды өткізу үшін негізге алынатын мәселелер:

* білім алушылардың білім сапасының төмендеп кету себебін анықтау;
* тәуекел тобында осы сынып бойынша тұрған балалар санының көбейіп кетуін анықтау;
* келесі кезеңге өту дайындығының дәрежелерін анықтау;
* оқудың бір сатысынан басқа сатысына ауысқан кездегі класс оқушыларының бейімделуі;
* класс жетекшілерінің өз міндеттерін орындауы;
* пән бойынша бітіретін кластың білім алушыларының білім стандарттарын орындауы;
* сыныптың білім алушыларының денсаулығының әлсіреуі;
* сынып ішінде білім алушылар арсында келіспеушілік жағдайдың жиі орын алуы;
* үлгерім көрсеткіштерін жақсарту;
* сыныптан тыс жұмыстар нәтижесін жақсарту;
* сыныпты қайта құру;

Сыныптық – жалпылама бақылауды өткізу туралы бастаманы педұжымның мүшесі немесе ата-аналар ұсына алады. Таңдалған сыныпта бақылау барысында оқу – тәрбие жұмысының толық кешені зерттеледі. Оған осы сыныпта жұмыс жасайтын барлық мұғалімдердің қызметі, білім алушылардың танымдық деңгейі мен білім алуға деген қызығушылығы, білім, білік, дағдылары бақыланады. Сонымен бірге мұғалім мен білім алушының ынтымақтастығы, ата-аналарымен жүргізілген жұмыстары, оқу бағдарламасының орындалуы, оқыту кезінде мұғалімнің жаңа педагогикалық технологияны меңгеруі, оқытуды саралауы, өзін-өзі жетілдіру, өз білімін өзі көтеру қажеттілігін ынталандыру жұмыстарының жүргізілуі бақыланады.

Бақылаудың осы түрін өткізгенде төмендегідей мақсаттар таңдалып алынады:

* мұғалімдер мен класс жетекші жұмысындағы мектептің мақсаттарын /тұжырымдамаларды/ іске асыруы;
* сынып жетекшілерімен педагогикалық нормаларды үйлестіру;
* оқушыларға көмек көрсетуді ұйымдастыру;
* оқушылардың ықтимал даму траекторияларын модельдеу;
* оқушылардың білім сапасының төмендеуінің себептерін анықтау;
* тәуекел тобында оқушылардың саны артуының себебін анықтау;
* оқушылардың денсаулығының әлсіреуінің себебін анықтау;
* оқушы – оқушы, ата-ана – оқушы, мұғалім-ата-ана, мұғалім-оқушы арасындағы кикілжіңнің пайда болуын анықтау;
* оқудың келесі сатысына өту кезеңіне дайындық деңгейін анықтау;
* оқудың келесі кезеңіне ауысарда оқушының бейімделуі;
* тәжірибе алмасу үшін оқушылардың білім сапасының көтерілу себептерін анықтау;
* тәжірибе бөлісу үшін тәуекел тобында тұрған оқушылардың азаю себептерін анықтау;

Сыныптық – жалпылама бақылауды белгілі бір кезеңдері бойынша өткізу керек. Ол мынадай кезеңдерден тұрады.

1. Сыныптық –жалпылама бақылау кезеңдерін жоспарлау:
	1. Бақылаудың мақсаты мен міндеттерін анықтау.
	2. Бақылау түрі мен объектілерін анықтау.
	3. Зерттеуді қажет ететін мәселелер шеңберін анықтау.
	4. Бақылау мерзімін қою.
	5. Бақылауға қатысушыларды бекітіп, оларға міндеттерін бөлу.
	6. Бақылаудың әдіс-тәсілдерін анықтау.
	7. Қорытынды жүргізу жолдарын нақтылау (шағын педкеңес, ата-аналар жиналысы, оқушылар жиналысы)
	8. Бақылауға қатысушылардың қорытынды құжатты(аналитикалық анықтама, бұйрық) жинақтауы.
2. Ақпарат жинау жолдары.
	1. СЖБ мақсатына сай сабақтарға, сыныптан тыс шараларға қатысу.
	2. Құжаттаманы зерттеу.
	3. Оқу пәнінің әдістемелік және материалдық базасын зерттеу.
	4. Сауалнама алу, нәтижелерді өңдеу.
	5. Сынып жетекшімен, ата-анамен әңгімелесу.
	6. Шағын педкеңесте, ата-аналар жиналысында, оқушылар жиналысында сыныптық- жалпылама бақылауды қорытындылау.
	7. Бірлесіп түзету жоспарын құру (алдыңғы қатарлы педагогикалық тәжірибені жинақтау)
	8. Түзету жоспарының орындалу мерзімін тағайындау.
3. Пәннің берілу жағдайын бағалау.

СЖБ –дың іске асуына қатысушы әкімшілік мүшелері сынып журналын (бағалардың қойылу тиімділігі, оқушылармен жеке жұмыс, үй тапсырмасының түрлері мен көлемі, оқу бағдарламасы бойынша теориялық және практикалық бөлімнің орындалуы) тексереді, сабақтарға, сыныптан тыс шараларға қатысып , анализ жасайды. Оқу бағдарламасын тексереді, пән бойынша оқу-әдістемелік кешенінің қорын тексеріп, тиімділігін бағалайды. Пән бойынша материалдық базаны сараптайды, сол база бойынша мұғалімнің жұмысын бағалайды. Оқу пәні бойынша білім беру стандартына сәйкес бақылау жұмысын өткізіп, оқушыларды бағалау тиімділігін бақылайды.

Сыныптық-жалпылама бақылауға түсетін сынып оқу тоқсанының, жартыжылдықтың не толық оқу жылының қорытындысы бойынша таңдалыап алынады. Бақылау қорытындысы бойынша директор жанындағы кеңес , педкеңес, ата-аналар жиналысы, сынып сағаттары өткізіледі.